钦定古今图书集成/理学汇编/字学典/第079卷 > 《金石录序》宋·赵明诚
## 钦定古今图书集成/理学汇编/字学典/第079卷 > 《金石录序》宋·赵明诚

予自少小喜从当世学士大夫访问前代金石刻词，
以广异闻，后得欧阳公《集古录》，读而贤之，以为“是正
谬讹，有功于后学者甚大。惜其尚有漏落，又无岁月
先后之次，思欲广而成书，以传学者。于是益访求藏
蓄，凡二十年而后麤备。上自三代，下讫随唐五季，内
自京师，达于四方，遐邦绝域，所传仓史以来古文奇
字，大小二篆，分隶行草之书，钟鼎簠簋、尊敦甗鬲盘
杅之铭，词人墨客，诗歌赋颂、碑志叙记之文章，名卿
贤士之功烈行治，至于浮屠、老子之说，凡古物奇器，
丰碑巨刻所载，与夫残章断画，磨灭而仅存者，略无
遗矣。因次其先后为二千卷。予之致力于斯，可谓勤
且久矣，非特区区为玩好之具而已矣。”盖窃尝以谓
《诗》《书》以后，君臣行事之迹，悉藏于史。虽是非褒贬，出
于秉笔者私意，或失其实。然至其善恶大节，有不可
诬，而又传之既久，理当依据。若夫岁月、地理、官爵、世次，以金石刻考之，其抵牾十常三四。盖史牒出于后
人之手，不能无失，而刻词当时所立，可信不疑。则又
考其异同，参以他书，为《金石录》三十卷。至于文辞之
媺恶，字画之工拙，览者当自得之，皆不复论。呜呼！自
三代以来，圣贤遗迹著于金石者多矣。盖其风雨侵
蚀，与夫樵夫牧童毁伤沦弃之馀，幸而存者止此尔。
是金石之固，犹不足恃。然则所谓二千卷者，终归于
磨灭，而予之是书，有时而或传也。孔子曰：“饱食终日，
无所用心”，难矣哉！不有《博奕》者乎？为之犹贤乎已。是
书之成，其贤于无所用心，岂特《博奕》之比？辄录而传
诸后世。好古博雅之士，其必有补焉。